Source: https://www.ret-raad.dk/blog/foraeldelse-af-gaeld-afbrydes
Timestamp: 2020-08-13 11:26:22+00:00
Document Index: 13369148

Matched Legal Cases: ['Højesteret ', 'Højesteret ', 'Højesteret ', 'Højesteret ', 'Højesteret ', 'Højesteret ']

Ny Højesteretsdom: Forældelse af gæld afbrydes, når banken sender kravet i fogedretten
Ny højesteretsdom: Forældelse afbrydes kun for den del af gælden, som banken sender i fogedretten
Der er nu bragt klarhed over en usikker retstilstand. Højesteret har i en afgørelse den 16. april 2020 slået fast, at forældelsen kun afbrydes for den del af gælden, der anmodes om udlæg for. Afgørelsen kan have betydning for dig, hvis du tidligere har været i fogedretten med en gæld, da en del af den gæld kan være forældet. Det kan også få betydning for, hvordan bankerne agerer fremover, når de sender gæld i fogedretten.
Skrevet af advokat Betina Boysen, Ret&Råd København
Forældelse afbrydes i fogedretten
Hvis man ikke betaler sin gæld på den måde, som man har aftalt med banken, kan banken indgive gælden til fogedretten og anmode fogedretten om at foretage udlæg i de aktiver, som man ejer. Fogedretten kan fx foretage udlæg i huset eller i bilen.
Bankens indgivelse af gælden til fogedretten afbryder forældelsen. Nogle gange ved banken godt, at låntager formentligt ikke ejer noget, men ønsker alligevel kravet indgivet til fogedretten for at undgå, at gælden bliver forældet.
Begrænsning af anmodning om udlæg
Når der indgives anmodning om udlæg til fogedretten, skal banken betale retsafgift, hvis størrelse afhænger af gældens størrelse.
Anmodningen om udlæg kan begrænses til en del af gælden fx for på den måde at spare retsafgift.
Det betyder ikke, at banken ikke fastholder den fulde gæld, men det kan være hensigtsmæssigt for banken at begrænse omkostningen til udlægsforretningen, fx hvis banken godt ved, at det er tvivlsomt om debitor ejer noget, der kan foretages udlæg i.
Der har indtil nu været tvivl om, hvad en sådan begrænsning af kravet i fogedretten betyder for afbrydelse af forældelsen for den del af kravet, som der ikke begæres udlæg for.
Højesterets afgørelse af 16. april 2020
Men Højesteret har i en afgørelse den 16. april 2020 nu slået fast, at forældelsen kun afbrydes for den del af gælden, der anmodes om udlæg for.
I den konkrete sag var gælden i forbindelse med en udlægsforretning i 2008 opgjort til 216.207 kr., men banken begrænsede udlægsforretningen til 43.000 kr., og fogedretten gennemførte udlægsforretningen for dette beløb.
I oktober 2018 indgav banken igen anmodning om udlæg - denne gang for det fulde beløb på 216.207 kr.
Bankerne må nok i hvert fald i højere grad i fremtiden overveje om omkostningerne ved at afbryde forældelsen står mål med deres chancer for at få deres krav dækket.
Både fogedretten og landsretten kom frem til, at forældelsen i 2008 blev afbrudt for det fulde beløb, selv om banken dengang havde begrænset udlægsbegæringen til et mindre beløb, og at banken dermed stadig havde det fulde krav.
Højesteret var imidlertid uenig og slog fast, at udlægsforretningen i 2008 kun afbrød forældelsen for de 43.000 kr. + omkostninger. Den resterende del af gælden var forældet.
Det afgørende for Højesteret er, at det efter den nuværende forældelseslovs indførelse i 2008 ikke længere er tilstrækkeligt til afbrydelse af forældelse, at en kreditor sender en påmindelse til skyldner. Højesteret finder, at når kreditor begrænser udlægget til en mindre del af gælden, så vil det minde om, at kreditor kan afbryde forældelsen af den øvrige del af kravet ved påmindelse.
Højesterets afgørelse er vigtig i forhold til at sikre, at fordringer afvikles eller bringes på det rene inden for rimelig tid og undgå procesførelse om meget gamle fordringer. Dette er netop nogle af hensynene bag den nuværende forældelseslov, som Højesteret også fremhæver i sine præmisser.
Hvad den praktiske konsekvens af afgørelsen bliver, må vi vente og se. Men mon ikke vi vil se et fald i sager, hvor banker og andre kreditorer begrænser udlægsbegæringen til en del af gælden, hvis sagen indgives til fogedretten for at afbryde forældelsen. Bankerne må nok i hvert fald i højere grad i fremtiden overveje om omkostningerne ved at afbryde forældelsen står mål med deres chancer for at få deres krav dækket.
Forældelsesfristen for gæld
Krav forældes typisk efter enten 3 eller 10 år, afhængigt af hvad det er for et krav, og hvis der er ikke fastsat særlige forældelsesfrister.
Forældelsesfristen for gæld til banker og andre långivere er 10 år. Forældelsesfristen for renter er dog kun 3 år.
Hvis du er i tvivl om, hvorvidt din gæld er forældet, eller du i det hele taget har spørgsmål vedrørende din gæld, så kontakt os hos Ret&Råd København på koebenhavn@ret-raad.dk. Du kan også finde din lokale Ret&Råd-advokat.